เชื่อน้ำท่วมไม่ทำทุนนอกไหลออก
ธปท.เชื่อน้ำท่วมไม่ทำให้ต่างชาติแตกตื่นแห่ขนเงินลงทุนกลับ ระบุเงินลงทุนไหลออกแค่2,000 ล้านเหรียญสหรัฐฯเท่านั้น ย้ำเงินทุนสุทธิยังไหลเข้าเอเชียและไทย
20 ต.ค. 2554

ธปท.เชื่อน้ำท่วมไม่ทำให้ต่างชาติแตกตื่นแห่ขนเงินลงทุนกลับ ระบุเงินลงทุนไหลออกแค่2,000 ล้านเหรียญสหรัฐฯเท่านั้น ย้ำเงินทุนสุทธิยังไหลเข้าเอเชียและไทย
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า เหตุการณ์ที่ตลาดหุ้นสหรัฐฯลดลงจากวิกฤตหนี้ในสหรัฐฯและยุโรป บวกกับการมีสถานการณ์น้ำท่วมในไทยในขณะนี้ยังไม่มีผลให้เงินลงทุนมาจากต่างประเทศที่เข้ามาลงทุนอยู่ในไทยไหลออกเพราะตื่นตระหนกแต่อย่างใด คาดว่าเป็นผลจากบริษัทในตลาดยังมีกำไรที่ดี พื้นฐานเศรษฐกิจไทยยังแข็งแกร่ง เชื่อว่านักลงทุนต่างชาติน่าจะอยู่ในไทยต่อไป สะท้อนได้จากเงินลงทุนจากต่างชาติที่เคยเข้ามาลงทุนในตลาดหุ้นไทยประมาณ 7.5 หมื่นล้านเหรียญสหรัฐ มีไหลออกเพียง 1,000 -2,000 ล้านเหรียญสหรัฐเท่นั้น ยังเหลืออยู่ในไทยอีกมาก จึงไม่น่าห่วงเรื่องทุนต่างชาติจะไหลออก
“ตอนนี้เงินทุนต่างชาติที่มาในภูมิภาคเอเชียและไทยสุทธิยังไหลเข้า ยังเป็นบวก เพราะเมื่อสถานการณ์คลี่คลาย เศรษฐกิจไทยจะกลับมาฟื้นตัวได้ และไทยยังเป็นแหล่งลงทุนที่น่าสนใจ ต่างชาติไม่น่าจะหนีหรือย้ายการผลิตหนีง่ายๆ เช่นกันในตลาดพันธบัตรเงินทุนชาติก็ยังไหลเข้า เพราะผลตอบแทนในสหรัฐฯยังต่ำกว่าประเทศในภูมิภาคเอเชียและไทย เห็นได้จากพันธบัตรอายุ 10 ปี ของสหรัฐให้ผลตอบแทนเพียง 1.7% ฉะนั้น เงินยังเลือกเข้ามาในภูมิภาคเอเชียต่อไป เรื่องทุนต่างชาติไม่มีอะไรน่าห่วง”นายประสารกล่าว
นางสุชาดา กิระกุล รองผู้ว่าการ ด้านเสถียรภาพการเงิน ธปท. กล่าวว่า ปัญหาน้ำท่วมไม่มีผลให้นักลงทุนต่างชาติในตลาดการเงินแตกตื่นหรือแห่ขนเงินทุนกลับ ขณะที่สภาพคล่องในระบบการเงินก็ไม่มีปัญหา แม้ว่าเศรษฐกิจไทยในไตรมาส 4 ปีนี้จะติดลบ เพราะภาคการผลิตหยุดชะงัก แต่หลังสถานการณ์คลี่คลายทุกอย่างจะกลับมาปกติได้ในระยะเวลาไม่นาน การบริโภค และการลงทุนจะกลับมาโตมากขึ้น